## Odluka Ustavnog suda Republike Hrvatske broj: U-IIIA-2125/2005 od 9. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj: U-IIIA-2125/2005 od 9. studenoga 2005.

# USTAVNI SUD REPUBLIKE HRVATSKE

**2779**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Ivan
Matija, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi J. F. iz K., kojeg zastupa D. M., odvjetnik
u Z., na sjednici održanoj dana 9. studenoga 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Kutini dužan je donijeti
odluku u predmetu koji se vodi pred tim sudom pod poslovnim brojem: P-190/01 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst) podnositelju ustavne tužbe J. F. iz K.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni
tekst), u iznosu od 5.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca, od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositelj je
16. svibnja 2005. godine podnio ustavnu tužbu smatrajući da mu je nerazumno
dugim trajanjem parničnog postupka, koji se vodi pred Općinskim sudom u Kutini
pod brojem: P-190/01, povrijeđeno ustavno pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Kutini od 5. listopada 2005. godine te uvida u
presliku spisa Općinskog suda u Kutini broj: P-190/01, utvrdio činjenice koje
su pravno relevantne za odlučivanje o povredi ustavnog prava podnositelja,
zajamčenog člankom 29. stavkom 1. Ustava.

Podnositelj je 16. ožujka 2001. godine Općinskom
sudu u Kutini podnio tužbu, protiv I. D., radi naknade štete.

Ročišta su održana 4. travnja 2001., 7. svibnja
2001. i 4. lipnja 2001. godine.

Na ročištu održanom 25. lipnja 2001. godine
saslušani su podnositelj i tuženik te je određeno provođenje medicinskog
vještačenja.

Vještak je nalaz i mišljenje dostavio 29.
listopada 2001. godine.

Sljedeće ročište održano je 19. studenoga 2001.
godine.

Rješenjem od 19. veljače 2002. godine sud je
odredio prekid postupka do pravomoćnog okončanja kaznenog postupka broj:
K-161/01.

Podneskom od 30. srpnja 2002. godine podnositelj
je obavijestio sud da je kazneni postupak broj: K-161/01 pravomoćno okončan.

Rješenjem od 29. kolovoza 2002. godine sud je
odredio nastavak postupka.

Podnescima od 19. studenoga 2002., 29. siječnja
2003., 26. svibnja 2003., 18. kolovoza 2003., 19. rujna 2003., 13. studenoga
2003., 7. siječnja 2004., 24. svibnja 2004., 3. studenoga 2004. i 3. svibnja
2005. godine podnositelj je požurivao zakazivanje ročišta.

Ročište je održano 4. studenoga 2005. godine.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava
Republike Hrvatske i članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 16. ožujka 2001. godine Općinskom
sudu u Kutini podnio tužbu protiv I. D., radi naknade štete.

Ustavna tužba podnesena je 16. svibnja 2005.
godine, a do tog dana sudski postupak nije pravomoćno okončan pa Ustavni sud
utvrđuje da do dana podnošenja ustavne tužbe postupak u ovom predmetu traje
ukupno četiri (4) godine i dva (2) mjeseca.

4.2. POSTUPANJE
NADLEŽNOG SUDA

Postupak se u razmatranom pravno relevantnom
razdoblju do podnošenja ustavne tužbe cijelo vrijeme vodio pred Općinskim sudom
u Kutini, koji je održao pet ročišta te je provedeno medicinsko vještačenje.
Tijekom razmatranog razdoblja sud je bio neaktivan u razdoblju od 29. kolovoza
2002. godine do 16. svibnja 2005. godine, to jest do dana kada je ustavna tužba
podnesena, dakle, dvije godine, devet mjeseci i dva dana. Postupak se i dalje
vodi pred sudom prvog stupnja.

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Prema utvrđenju Ustavnog suda, podnositelj
svojim ponašanjem nije pridonio duljini sudskog postupka, naprotiv brojnim je
podnescima požurivao rad suda.

4.4. SLOŽENOST SUDSKOG
PREDMETA

Ustavni sud utvrđuje da se ne radi o složenom
predmetu.

OCJENA USTAVNOG SUDA

5. Ustavni sud utvrđuje da je do podnošenja
ustavne tužbe postupak u predmetu podnositelja protiv tuženika I. D., radi
naknade štete trajao četiri godine i dva mjeseca. Imajući u vidu ukupno
trajanje postupka, neučinkovito postupanje suda te okolnost da je sud bio
potpuno neaktivan u razdoblju duljem od dvije godine i devet mjeseci, Ustavni
sud nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje
odluke u razumnom roku, Ustavni sud utvrđuje uzimajući u obzir okolnosti svakog
pojedinog predmeta uz istodobno uvažavanje ukupnih gospodarskih i socijalnih
prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Kutini dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2125/2005

Zagreb, 9. studenoga 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Jasna Omejec, v. r.**

Odluka, NN 146/2005-2779